ริบดาบกกต. ยึดใบแดง-ใบเหลือง
กมธ.เสนอให้ขรก.ทุกคนแจ้งทรัพย์สิน,กมธ.ปฏิรูปกฎหมายฯริบอำนาจ กกต. แจกใบเหลือง-ใบแดงไปให้ศาลยุติธรรม ชี้ชัด มีอำนาจเบ็ดเสร็จสร้างความแตกแยก วุ่นวาย หั่นวาระ ป.ป.ช.เหลือ 6 ปี ขรก.มีหนาวต้องแจงบัญชีทรัพย์สินทุกคน เป็นหลักฐานสอบร่ำรวยผิดปกติ ปมเลือกตั้งตรงนายกฯ-ครม.ดราม่าไม่จบ ไพบูลย์ โดดขวางหวั่นตัดตอนพรรคเล็ก เอื้อ 2 พรรคใหญ่ ชงสูตรพิสดาร ส.ส.-ส.ว.โหวตลับเลือกผู้นำ วุฒิสาร หวัง รธน.แกงส้ม อยู่ตราบชั่วฟ้าดินสลาย มาร์ค บอกยังมีเวลาทบทวน หนุนเยอรมันโมเดลตอบโจทย์กว่า พท.จี้สำนึก ปชป.ไปปฏิรูปตัวเองก่อน ชาวสวนยางนัดเคลื่อนหลังปีใหม่ ติดริบบิ้นขาวโชว์พลัง อำนวย โอดยากดันให้ถึงโลละ 80 กปปส.-ปชป.แห่โชว์กึ๋นกูรูยาง วรชัย รับลูก บิ๊กจิ๋ว ได้กลิ่นแอ่นแอ๊นซ้อน กลุ่มต้านแสดงเชิงสัญลักษณ์วันรัฐธรรมนูญ,หลังข้อเสนอให้เลือกตั้งนายกรัฐมนตรีและคณะรัฐมนตรี (ครม.) โดยตรง ยังคงเป็นที่วิพากษ์วิจารณ์ถกเถียงกันอย่างหนัก ล่าสุดคณะกรรมาธิการปฏิรูปด้านกฎหมายและกระบวนการยุติธรรม สรุปข้อเสนอให้หั่นอำนาจการแจกใบเหลือง-ใบแดงของคณะกรรมการการเลือกตั้ง (กกต.) ทิ้ง เหลือเพียงหน้าที่รวบรวมหลักฐานเท่านั้น,เสด็จวางพานพุ่มวันรัฐธรรมนูญ,เมื่อเวลา 14.40 น. วันที่ 10 ธ.ค.ที่รัฐสภา สมเด็จพระบรมโอรสาธิราชฯ สยามมกุฎราชกุมารเสด็จพระราชดำเนินทรงปฏิบัติพระราชกรณียกิจแทนพระองค์ ทรงวางพุ่มดอกไม้ของพระบาทสมเด็จ พระเจ้าอยู่หัวและพุ่มดอกไม้ส่วนพระองค์ ทรงจุดธูปเทียนเครื่องราชสักการะถวายบังคมพระบาทสมเด็จพระปกเกล้าเจ้าอยู่หัว หลังจากนั้นเสด็จพระราช ดำเนินโดยรถยนต์พระที่นั่งไปยังพระที่นั่งอนันตสมาคม ทรงจุดธูปเทียนเครื่องนมัสการ พระสงฆ์ 15 รูป เจริญพระพุทธมนต์ จบแล้วทรงประเคนผ้าไตรและจตุปัจจัยไทยธรรม พระสงฆ์ถวายอนุโมทนา ถวายดิเรก เสด็จพระราชดำเนินกลับ,ในการนี้นายพรเพชร วิชิตชลชัย ประธานสภานิติบัญญัติแห่งชาติ (สนช.) นายเทียนฉาย กีระนันทน์ ประธานสภาปฏิรูปแห่งชาติ (สปช.) พร้อมสมาชิกทั้ง 2 สภา ข้าราชการรัฐสภาร่วมรับเสด็จด้วย,นายกฯนำ ครม.รำลึกวันสำคัญ,ก่อนหน้านี้เมื่อเวลา 08.30 น. พล.อ.ประยุทธ์ จันทร์โอชา นายกรัฐมนตรีและหัวหน้าคณะรักษาความสงบแห่งชาติ (คสช.) นำคณะรัฐมนตรี (ครม.) อาทิ พล.อ.ประวิตร วงษ์สุวรรณ รองนายกรัฐมนตรีและ รมว.กลาโหม พล.อ.อุดมเดช สีตบุตร รมช.กลาโหมและ ผบ.ทบ. วางพานพุ่มดอกไม้ถวายบังคมพระบรมราชานุสาวรีย์ พระบาทสมเด็จพระปกเกล้าเจ้าอยู่หัว รัชกาลที่ 7 เนื่องในวันที่ระลึกพระบาทสมเด็จพระปกเกล้าเจ้าอยู่หัว เพื่อน้อมรำลึกพระเกียรติคุณที่ทรงพระกรุณาโปรดเกล้าฯ พระราชทานรัฐธรรมนูญฉบับแรกของประเทศไทย ณ พระบรมราชานุสาวรีย์ หน้าอาคารรัฐสภา หลังเสร็จสิ้นพิธีก่อนจะขึ้นรถกลับ พล.อ.ประวิตรได้เดินเข้าไปพูดคุยด้วยประมาณ 5 นาที,ขณะที่นายพรเพชร วิชิตชลชัย ประธาน สนช. นายเทียนฉาย กีระนันทน์ ประธาน สปช. นายบวรศักดิ์ อุวรรณโณ ประธานคณะกรรมาธิการยกร่างรัฐธรรมนูญ รวมทั้งสมาชิก สนช.และ สปช. นายจเร พันธุ์เปรื่อง เลขาธิการสภาผู้แทนราษฎร นางนรรัตน์ พิมเสน เลขาธิการวุฒิสภา พร้อมข้าราชการรัฐสภา นำพานพุ่มดอกไม้เข้าถวายบังคมพระบรมราชานุสาวรีย์พระบาทสมเด็จพระปกเกล้าเจ้าอยู่หัว,กมธ.ปฏิรูป ก.ม.ริบอำนาจ กกต.,อีกด้านหนึ่ง นายเสรี สุวรรณภานนท์ สปช. ในฐานะประธานคณะกรรมาธิการปฏิรูปด้านกฎหมายและกระบวนการยุติธรรม สปช. กล่าวว่า ที่ประชุม กมธ.เมื่อวันที่ 9 ธ.ค.ได้ข้อสรุปถึงการปฏิรูปคณะกรรมการการเลือกตั้ง (กกต.) ว่า ยังคงให้ กกต.มีจำนวน 5 คนเท่าเดิม แต่มีวาระดำรงตำแหน่ง 6 ปี จากเดิม 7 ปี และเป็นได้วาระเดียว โดยให้มีอำนาจหน้าที่เฉพาะจัดการเลือกตั้ง รวบรวมหลักฐานความผิดในกรณีการทุจริตเลือกตั้งเท่านั้น ไม่มีอำนาจแจกใบเหลือง-ใบแดงเหมือนที่ผ่านมา โดยอำนาจแจกใบเหลือง-ใบแดงให้เป็นหน้าที่ศาลยุติธรรมแทน เพราะเห็นว่าหากให้ กกต.มีอำนาจทั้งจัดการเลือกตั้ง การสอบสวนรวบรวมพยานหลักฐาน การตัดสินแจกใบเหลือง-ใบแดง จะมีอำนาจเบ็ดเสร็จเกินไป ทำให้ถูกวิจารณ์เรื่องความน่าเชื่อถือ โดยเฉพาะอำนาจการแจกใบเหลือง-ใบแดง มีส่วนทำให้เกิดความแตกแยกทางการเมืองช่วงที่ผ่านมา เกิดความไม่สงบวุ่นวายเพราะไม่เห็นด้วยกับการตัดสินของ กกต. จึงควรให้ศาลยุติธรรมมาทำหน้าที่ดังกล่าวแทน,ขรก.ต้องแจงบัญชีทรัพย์สิน,นายเสรีกล่าวต่อว่า กรณีมีผู้ร้องเรียนการทุจริตเลือกตั้ง ให้มีกรอบเวลากระบวนการพิจารณาคดี ตั้งแต่ขั้นรับเรื่องร้องเรียน หาพยานหลักฐาน จนถึงกระบวนการที่ศาลตัดสินให้ใบเหลือง-ใบแดง ไม่เกิน 2 เดือน ไม่ควรยืดเยื้อพิจารณาคดีเป็นปีๆเหมือนที่ผ่านมา ส่วนอำนาจคณะกรรมการป้องกันและปราบปรามการทุจริตแห่งชาติ (ป.ป.ช.) เห็นว่าให้คงจำนวน 9 คนเช่นเดิม แต่ลดวาระการดำรงตำแหน่งจาก 9 ปีเหลือ 6 ปี และให้มีหน้าที่พิจารณาคดีเฉพาะโทษทางคดีอาญาที่เกี่ยวกับการทุจริตของข้าราชการและนักการเมืองเท่านั้น ส่วนการพิจารณาโทษทางวินัยข้าราชการให้เป็นหน้าที่ของคณะอนุกรรมการข้าราชการพลเรือน (อ.ก.พ.) ของแต่ละกระทรวงเป็นผู้พิจารณาลงโทษแทน นอกจากนี้จะเสนอให้ข้าราชการทุกระดับต้องยื่นบัญชีแสดงรายการทรัพย์สินต่อ ป.ป.ช. ในตอนเข้ารับราชการครั้งแรก เพื่อแสดงความโปร่งใสว่ามีจำนวนทรัพย์สินเท่าใด ให้ ป.ป.ช.เก็บเป็นข้อมูลไว้เปรียบเทียบหากมีปัญหาเรื่องความผิดปกติทางบัญชีทรัพย์สินในอนาคต จะได้ติดตามตรวจสอบได้ง่ายขึ้น,ไพบูลย์ ขวางเลือกตรงนายกฯ,นายไพบูลย์ นิติตะวัน สปช. และ กมธ.ปฏิรูปการเมือง กล่าวว่า ข้อเสนอของ กมธ.ปฏิรูปการเมืองให้มีการเลือกตั้ง ครม.โดยตรง ยังไม่ตอบโจทย์การแก้ไขปัญหาการเมืองไทยที่สั่งสมมานานได้ การกำหนดให้ลงคะแนนเสียงเลือกตั้ง ครม.ในเวลาเดียวกับการเลือก ส.ส. จะส่งผลกระทบทำให้ไม่สามารถตรวจสอบการทุจริตซื้อเสียง เหมือนการเลือก ส.ส.บัญชีรายชื่อที่ส่วนใหญ่ไม่สามารถตรวจสอบการกระทำผิดกฎหมายเลือกตั้งได้ แต่ตรวจสอบได้เพียงการเลือกตั้ง ส.ส.แบบแบ่งเขต การเลือกตั้งแบบนี้เท่ากับเป็นการเพิ่มอำนาจให้ 2 พรรคการเมืองขนาดใหญ่ เพราะโครงสร้างของระบบนี้เป็นการปรับระบบ ส.ส.ปาร์ตี้ลิสต์ให้เป็นระบบบัญชีรายชื่อ ครม. ซึ่งมีพรรคการเมือง 2 พรรคเท่านั้นที่จะได้ประโยชน์ ทำให้ไปตัดสิทธิ์ประชาชนที่ไม่ต้องการหรือไม่ชอบคนจาก 2 พรรคนี้ เท่ากับเป็นการบังคับกัน เป็นสิ่งที่ไม่ถูกต้อง,ชงสูตรพิสดาร ส.ส.—ส.ว.โหวตผู้นำ,นายไพบูลย์กล่าวว่า ขอเสนอทางเลือกที่สามด้วยการให้สมาชิกรัฐสภาทั้ง ส.ส.และ ส.ว.เป็นผู้เลือก โดยกระบวนการคือให้บุคคลที่จะเข้ามาเป็นนายกรัฐมนตรีและ ครม. แถลงนโยบายในรัฐสภา ตอบข้อซักถามของสมาชิกรัฐสภาอย่างเปิดเผย และถ่ายทอดสดให้ประชาชนรับทราบ เมื่อกระบวนการเสร็จสิ้นก็ให้สมาชิกรัฐสภาลงมติลับ เลือกนายกฯและ ครม.ที่เหมาะสม เชื่อว่าวิธีดังกล่าวน่าจะแก้ปัญหาได้ เนื่องจากระบบเดิมมีแต่ ส.ส.เท่านั้นที่ทำหน้าที่โหวตเลือกนายกฯเพียงฝ่ายเดียว และดีกว่าวิธีการเลือกแบบโดยตรงด้วย,ชุดยกร่างฯเริ่มคิกออฟ 15 ธ.ค.,ที่โรงแรมเซ็นทราศูนย์ราชการและคอนเวนชั่น คณะกรรมาธิการยกร่างรัฐธรรมนูญและสถาบันพระปกเกล้า จัดอบรมเสริมสร้างทักษะผู้สร้างความปรองดองในกระบวนการประชาเสวนาหาทางออกเพื่อการปฏิรูปประเทศไทย โดยนายวุฒิสาร ตันไชย โฆษกคณะกรรมาธิการยกร่างรัฐธรรมนูญ เป็นประธานกล่าวเปิดการอบรมว่า หัวใจสำคัญสำหรับการยกร่างรัฐธรรมนูญจะเริ่มตั้งแต่วันที่ 15-17 ธ.ค. ที่ กมธ.ยกร่างฯต้องไปรับฟังความเห็นจากที่ประชุม สปช. ซึ่งจะมีคณะกรรมาธิการปฏิรูปทั้ง 18 คณะเสนอความเห็น จากนั้น กมธ.ยกร่างฯจะมาคุยกันถึงสาระสำคัญในรัฐธรรมนูญควรมีอะไรบ้าง เพื่อเขียนโครงร่างรัฐธรรมนูญเบื้องต้นให้แล้วเสร็จในวันที่ 17 เม.ย. ก่อนส่งให้ สปช. สนช. และ ครม. พิจารณาทบทวนให้ความเห็นต่อไป โดยมีเวลาปรับแก้อีก 30 วัน ซึ่ง กมธ.ยกร่างฯจะเปิดรับฟังความเห็นจากประชาชนทั้ง 10 จุดทั่วประเทศ นำมาประกอบการยกร่างฯ,หวังอยู่ตราบชั่วฟ้าดินสลาย,นายวุฒิสารกล่าวว่า ดังนั้นทั้ง 10 เวทีต้องมีมาตรฐานเดียวกัน ตามที่นายบวรศักดิ์ อุวรรณโณ ประธาน กมธ.ยกร่างฯ เน้นย้ำว่ากระบวนการรับฟังความเห็นประชาชนไม่ใช่แค่พิธีกรรม ดังนั้นการอบรมนี้เป็นการพัฒนาความรู้ความเข้าใจในการทำหน้าที่ของผู้ร่วมกระบวนการ ทุกคนต้องช่วยเข็นเรือแห่งโอกาสลงสู่มหาสมุทรที่กว้างใหญ่ เพื่อทำให้กระบวนการจัดทำรัฐธรรมนูญฉบับนี้มีทุกคนเป็นเจ้าของ ไม่ใช่เฉพาะแค่ สปช. 250 คน และ กมธ.ยกร่างฯ 36 คน ต้องร่วมกันทำให้รัฐธรรมนูญฉบับนี้มั่นคงถาวรฉีกได้ยาก,ยันไม่มีการตั้งธงไว้ล่วงหน้า,นายวุฒิสารให้สัมภาษณ์เพิ่มเติมว่า ข้อเสนอเรื่องเลือกตั้งนายกฯและ ครม.โดยตรง ยังไม่เป็นที่ยุติ ยังต้องรับฟังความคิดเห็นจากอีกหลายภาคส่วน กมธ.ยกร่างฯทั้ง 36 คน ต้องมาหารือร่วมกันเพื่อให้หลักการที่ได้มาตกผลึก ความคิดเห็นทุกอย่างทั้งจากพรรคการเมือง ประชาชน สามารถนำมาใช้ปรับแก้ในการยกร่างรัฐธรรมนูญได้ ซึ่งข้อท้วงติงจากพรรคการเมืองที่มองว่าสุดโต่งเกินไปนั้น ถือเป็นเรื่องดีที่ทุกฝ่ายร่วมแสดงความคิดเห็น แต่เราจะมุ่งทำงานให้ดีที่สุดและอธิบายต่อสังคมให้ได้ ยืนยันว่าการทำรัฐธรรมนูญไม่มีการตั้งธงไว้ล่วงหน้า โดยวันที่ 12 ธ.ค. จะรับฟังความคิดเห็นเป็นการส่วนตัวจากนายโภคิน พลกุล แกนนำพรรคเพื่อไทย ส่วนการนิรโทษกรรมและการทำประชามติยังไม่มีการพูดถึง ยังเป็นเรื่องอีกไกล,วิษณุ หวั่นชี้นำขอปิดปากก่อน,นายวิษณุ เครืองาม รองนายกรัฐมนตรี ด้านกฎหมาย กล่าวว่า รัฐบาลยังไม่ขอพูดอะไร รอให้ตกผลึกก่อน ต้องเข้าใจว่า สปช.มี กมธ. 18 คณะ และ กมธ.ปฏิรูปการเมือง ไม่ได้เกี่ยวอะไรกับการร่างรัฐธรรมนูญ ทำหน้าที่เพียงให้ข้อเสนอแนะ เมื่อเสนอแล้วต้องหาเสียงสนับสนุน จึงเป็นที่มาของผลสำรวจของนิด้าโพลและข้อเสนอของที่ประชุมอธิการบดีแห่งประเทศไทย (ปอท.) ที่หนุนให้เลือกตั้งนายกฯโดยตรง แต่ กมธ.ยกร่างฯไม่จำเป็นต้องเอาตามนั้น ส่วนรัฐบาลรอทางผู้รับผิดชอบทำให้จบก่อน เมื่อถามว่าบางฝ่ายกังวลว่าไม่เหมาะสมกับระบบรัฐสภาของไทย นายวิษณุตอบว่า อย่าเพิ่งพูดเลย ขอให้ไปถามคนอื่นก่อน ถ้าตนพูดเดี๋ยวยิ่งยุ่งหนัก,ให้ของขวัญตั้งสมัชชาจริยธรรม,นพ.พลเดช ปิ่นประทีบ สปช. กล่าวว่า สิ่งที่ สปช.จะมอบเป็นของขวัญปีใหม่แก่ประชาชนคือการตั้งสมัชชาคุณธรรม จริยธรรมและธรรมาภิบาล ให้เป็นองค์กรตามรัฐธรรมนูญ โดยการออก พ.ร.บ.คุณธรรม จริยธรรม และธรรมาภิบาลแห่งชาติ มาใช้ควบคุมความประพฤตินักการเมือง มีบทลงโทษนักการเมืองที่กระทำผิดทางจริยธรรม และของขวัญปีใหม่อีกชิ้นคือการจัดตั้งวิสาหกิจเพื่อสังคม ให้ภาคเอกชนทำธุรกิจในรูปแบบวิสาหกิจเพื่อสังคมที่ไม่แสวงหาผลกำไร เหมือนรูปแบบของประเทศอังกฤษ แต่ไม่ใช่การทำในนามมูลนิธิที่มีข้อจำกัดห้ามทำการ ค้า ซึ่งต้องออกกฎหมายมารองรับเพื่อให้มีสถานะเป็นนิติบุคคลและทำการค้าได้ โดยผลประโยชน์ที่ภาคเอกชนจะได้รับคือ ความภาคภูมิใจ ความสุขใจที่ได้ตอบแทนคืนสู่สังคม ถือเป็นเรื่องใหม่ในสังคมไทย ขณะนี้มีภาคธุรกิจจำนวนมากที่มีความตื่นตัว พร้อมเข้าร่วมเป็นวิสาหกิจเพื่อสังคม,แจงกรอบรับฟังข้อเสนอ สปช.,นายอลงกรณ์ พลบุตร เลขานุการคณะกรรมาธิการวิสามัญกิจการสภาปฏิรูปแห่งชาติ (วิป สปช.) กล่าวถึงกรอบการประชุม สปช.เพื่อรับฟังความเห็นและข้อเสนอแนะต่อ กมธ.ยกร่างฯ วันที่ 15-17 ธ.ค.ว่า เบื้องต้นจะให้ประธาน กมธ.ปฏิรูปทั้ง 18 คณะ,นำเสนอรายงาน คณะละ 30 นาที และสมาชิก สปช.แต่ละคนจะแสดงความเห็นได้ไม่เกินคนละ 2 คณะ รวมเวลาทั้งสิ้น 29 ชั่วโมง แต่คาดว่าจะมี กมธ.ปฏิรูป 5 คณะ ได้แก่ กมธ.ปฏิรูปพลังงาน กมธ.ปฏิรูปการเมือง กมธ.ปฏิรูปกฎหมายและกระบวนการยุติธรรม กมธ.ปฏิรูปการปกครองท้องถิ่น และ กมธ.ปฏิรูปการบริหารราชการแผ่นดิน จะมีผู้แสดงความเห็นกันมาก ดังนั้นทั้ง 5 คณะอาจได้รับจัดสรรเวลาอภิปรายมากกว่าคณะอื่น โดยต้องขอความเห็นชอบจากที่ประชุมวิป สปช.อีกครั้ง,มาร์ค บอกยังมีเวลาทบทวน,ที่รัฐสภา นายอภิสิทธิ์ เวชชาชีวะ หัวหน้าพรรคประชาธิปัตย์ กล่าวถึงข้อเสนอของคณะกรรมาธิการปฏิรูปการเมือง ให้มีการเลือกตั้งนายกรัฐมนตรีและคณะรัฐมนตรี (ครม.) โดยตรงว่า การเลือกฝ่ายบริหารโดยตรงน่าจะทำให้ปัญหารุนแรงขึ้น เพราะคนที่มาจากการเลือกตั้งโดยตรงจะอ้างคะแนนเสียงประชาชนตลอดเวลา ทำให้การตรวจสอบการใช้อำนาจในทางที่ไม่ชอบทำได้ยากขึ้น เป็นการแก้ไขปัญหาไม่ตรงจุด เว้นแต่จะออกแบบระบบให้ชัดเจน ความพยายามเปลี่ยนโครงสร้างที่ไม่ตรงกับปัญหา ทำให้เหมือนกับเราเริ่มทดลองกันใหม่ ถ้าคงรูปแบบของรัฐสภาแต่ทำอย่างไรให้คนที่จะเข้าสู่อำนาจต้องรับผิดชอบกับการกระทำที่เกินขอบเขต ผิดกฎหมาย ทุจริตคอร์รัปชันน่าจะเป็นการแก้ปัญหาที่ตรงจุดมากกว่า ขณะนี้ยังเป็นความเห็นของคณะหนึ่งไม่ใช่ความเห็นของสภาและ กมธ.ยกร่างฯ กรอบที่ส่งไปไม่ใช่ตัวร่างจริง ยังมีเวลาทบทวนพิจารณาข้อดีข้อเสียอีกเยอะ,หนุนเยอรมันโมเดลตอบโจทย์,นายอภิสิทธิ์กล่าวต่อว่า พรรคการเมืองไม่มีปัญหาระบบไหนที่เป็นประชาธิปไตยเป็นธรรม เราลงแข่งขันอยู่แล้ว ไม่ได้เรียกร้องว่าควรเป็นอย่างไร แต่ที่ให้ความเห็นเพราะเป็นห่วงในเชิงการใช้อำนาจ และกระทบปัญหาประเทศมากกว่า ซึ่งปัญหาที่ผ่านมาคือใช้อำนาจฝ่ายบริหารเกินขอบเขต ตรวจสอบและหาความรับผิดชอบยาก ถ้าใช้ระบบแบ่งแยกอำนาจปัญหานี้จะรุนแรงขึ้น ส่วนข้อเสนอให้ใช้ระบบเลือกตั้งเยอรมันเป็นเรื่องที่ดี ข้อดีคือทำให้คะแนนเสียงทุกเสียงที่เลือกพรรคการเมืองมีความหมาย ทำให้ สัดส่วนในสภาสะท้อนเจตนาของประชาชน แต่จะมีความซับซ้อนพอสมควร ฉะนั้นถ้าจะทำก็ต้องทำความเข้าใจกับประชาชน วิธีการคำนวณคืออะไร โดยหลักของระบบนี้จำนวน ส.ส.จะคงที่ไม่ได้ จะมีผลกระทบกับการประชุมร่วมก็ต้องดูให้หมด ถือเป็นเรื่องใหม่ ที่ผ่านมาเวลาเลือก ส.ส.สองระบบเราก็เลือกคู่ขนานกันไปแล้วเอาผลมารวมกัน แต่ระบบเยอรมันคะแนนเสียงที่ลงให้พรรคการเมืองเป็นตัวชี้ขาด ใครจะเป็นรัฐบาล หรือใครจะมีจำนวน ส.ส.เท่าไหร่ในสภา,บอกนิรโทษกรรมยังไม่จำเป็น,นายอภิสิทธิ์กล่าวอีกว่า ส่วนเรื่องการนิรโทษกรรมไม่ทราบว่ามีความจำเป็นเร่งด่วนอะไรที่ต้องมาพูด ตอนนี้ วิกฤติรอบสุดท้ายก็เกิดจากการผลักดันเรื่องนิรโทษกรรม วันนี้ถ้าจะมาจำกัดขอบเขตไม่ใช่เรื่องง่าย สถานการณ์ยังไม่นิ่ง ความจริงเรื่องใหญ่ๆที่ต้องทำวันนี้เยอะมาก ถ้าเอาเรื่องนี้ตนกลัวว่าจะไม่ได้ทำ อะไรสักอย่าง แต่ถ้ามีคนฝ่าฝืนกฎอัยการศึกแล้วไม่ได้รับการนิรโทษกรรมก็จะถูกมองว่า 2 มาตรฐานได้ แล้ว คสช.จะดูแลบ้านเมืองอย่างไร ส่วนข้อเสนอให้ปรับลดบทบาทขององค์กรอิสระนั้น หลายองค์กร ลดลงมาก็เหมาะสม เพราะเวลาคนไปดำรงตำแหน่งองค์กรอิสระนานๆแล้วให้คุณให้โทษได้ ถูกเป็นเป้าของการล็อบบี้ ถ้าล็อบบี้สำเร็จกลายเป็นพรรคพวกมาแล้วอยู่ยาว 9 ปี ทำให้เกิดปัญหาขึ้น ฉะนั้นต้องพยายามลดงานองค์กรอิสระก่อน ให้ทำในเรื่องใหญ่ๆแต่ต้องรวดเร็ว,จี้สำนึก ปชป.ปฏิรูปตัวเองก่อน,นายพิชัย นริพทะพันธุ์ คณะทำงานด้านเศรษฐกิจพรรคเพื่อไทย กล่าวว่า ก่อนที่จะเถียงกันเรื่องแนวคิดการเลือกตั้งนายกฯและ ครม.โดยตรงนั้น อยากให้แน่ใจก่อนว่าเมื่อประชาชนเลือกแล้วจะเคารพเสียงประชาชนหรือไม่ ถ้าแพ้เลือกตั้งแล้วงอแงตลอดจะเลือกตั้งแบบไหนก็ยุ่งไม่เลิก นิสัยของบางพรรคที่ไม่ยอมรับความพ่ายแพ้ในระบอบประชาธิปไตย หันไปเอาเผด็จการจนทำให้บ้านเมืองเสียหาย ต้องเปลี่ยนนิสัยเคารพเสียงประชาชนก่อนดีกว่าหรือไม่ เลิกพูดเสียทีเรื่องซื้อเสียงประชาชนไม่ได้โง่อย่างที่กล่าวหาถ้าตั้ง สมมติฐานผิดก็จะออกรัฐธรรมนูญผิดๆ ในที่สุดประเทศก็เดินผิดไปด้วย วันนี้พรรคประชาธิปัตย์ต้องหันมายอมรับความจริงและเลิกหลอกตัวเอง หันมาทำนโยบายเพื่อคนส่วนใหญ่มากกว่าจะเอาใจคน ส่วนน้อยและหวังอำนาจพิเศษทำให้ตัวเองเป็นรัฐบาล ได้แล้ว หากไม่ปฏิรูปตัวเองเหมือนที่นายอลงกรณ์ (พลบุตร) เตือน พรรคนี้จะไม่มีทางชนะเลือกตั้งได้ และจะสูญพันธุ์ในที่สุด แต่ก่อนจะสูญพันธุ์พรรคนี้ จะพาประเทศล่มจมไปด้วย กลับตัวตอนนี้ยังไม่สาย,โอกาส โดดหนุนเลือกตรงผู้นำ,ด้านนายโอกาส เตพละกุล อดีตประธานสภาที่ปรึกษาเศรษฐกิจและสังคมแห่งชาติ กล่าวว่า ขณะนี้หลายฝ่ายพูดเฉพาะที่มาของนายกฯ เป็นการพูดไม่หมด ควรพูดถึงระบบตรวจสอบนายกฯที่มาจากการเลือกตั้งโดยตรงด้วย ระบบแบบนี้ไม่มีที่ไหนในโลก มีหัวใจสำคัญคืออำนาจประชาธิปไตยอยู่ที่ประชาชน ประชาชนมีอำนาจทั้งเลือกนายกฯและถอดถอนนายกฯ โดยต้องกำหนดอำนาจการตรวจสอบเมื่อนายกฯทำผิดหรือบริหารงานผิดพลาดจากที่แถลงนโยบายไว้ ต้องรับผิดชอบในทางแพ่งและอาญา หรือประชาชนที่มีสิทธิเลือกตั้งร่วมลงชื่อ 1 แสนคนยื่นต่อสภาผู้แทนราษฎร เพื่อให้ที่ประชุมลงมติว่าจะทำประชามติถอดถอนนายกฯหรือไม่ หากเห็นด้วยก็ให้ กกต.จัดทำประชามติทั่วประเทศว่าประชาชนเสียงส่วนใหญ่เห็นด้วยหรือไม่ หากเห็นด้วยก็ต้องจัดการเลือกตั้งนายกฯใหม่ภายใน 60 วัน มีประธานศาลรัฐธรรมนูญหรือรักษาการนายกฯเป็นผู้นำรายชื่อนายกฯขึ้นทูลเกล้าฯ,นายโอกาสกล่าวว่า ระบบนี้จะแก้ปัญหาซื้อเสียงให้น้อยลง แก้ปัญหาการปฏิวัติ และไม่มีม็อบมากดดันรัฐบาลได้ เพราะไม่มีใครกล้าซื้อเสียงทั้งประเทศโดยที่ไม่รู้ว่าจะได้เป็นนายกฯหรือไม่ ส่วนการปฏิวัติที่ผ่านมาเกิดจากนักการเมืองไม่มีสปิริตทำผิดไม่ยอมแสดงความรับผิดชอบโดยการลาออก กองทัพถึงปฏิวัติ แต่หากมีการเลือกตั้งนายกฯโดยตรง จะมีระบบถ่วงดุลอำนาจนายกฯ เมื่อไหร่บริหารประเทศไม่ดีกระแสตกรับรองถูกประชาชนลงมติถอดถอนออกจากตำแหน่งแน่ ส่วนม็อบที่ออกมาไล่รัฐบาล ต่อไปจะกำหนดให้สภาฯเปิดเวทีให้ประชาชน เช่น ม็อบเกษตรกรยางพารามาร้องเรียนนายกฯให้แก้ปัญหายางราคาตกต่ำด่วน สภาฯต้องรีบเปิดประชุมภายใต้กรอบที่กำหนด เพื่อให้ส่งรัฐมนตรีที่มีอำนาจแก้ปัญหานี้มาชี้แจงถึงแนวทางแก้ปัญหา,ชาวสวนยางนัดเคลื่อนหลังปีใหม่,ทางด้านความเคลื่อนไหวของกลุ่มเกษตรกรชาวสวนยางพารา ที่เรียกร้องให้รัฐบาลแทรกแซงราคายางพาราให้สูงขึ้นนั้น นายทศพล ขวัญรอด ประธานภาคีเครือข่ายเกษตรกรชาวสวนยางและสวนปาล์ม 16 จังหวัดภาคใต้ กล่าวว่า หลังเข้าพบนายอำนวย ปะติเส รมช.เกษตรและสหกรณ์ เมื่อวันที่ 9 ธ.ค. ได้สรุปผลคือให้แต่ละจังหวัดทำความเข้าใจกับแกนนำในพื้นที่เพื่อหามาตรการแก้ปัญหา รอท่าทีแต่ละจังหวัด พร้อมขับเคลื่อนข้อเรียกร้องส่งผ่านไปยังผู้ว่าราชการจังหวัด คาดปีใหม่จะระดมพลครั้งใหญ่อีกครั้ง ส่วนมาตรการที่รัฐบาลเสนอ ทั้งการแทรกแซงตลาดกลางยางพารา การยกร่าง พ.ร.บ.การยางแห่งประเทศไทยใหม่ เพื่อรวมองค์การสวนยาง (อ.ส.ย.) สำนักงานกองทุนสงเคราะห์การทำสวนยาง (สกย.) และศูนย์วิจัยการยางให้รวมเป็นหน่วยงานเดียวเพื่อขับเคลื่อน และมาตรการสุดท้าย จะนำยางพารามาใช้ในประเทศให้มากขึ้นกว่าเดิม ตนไม่มั่นใจว่าทั้ง 3 มาตรการ จะได้ผลหรือไม่,ชงงดจ่ายเงินไร่ละพันอัดเข้าระบบ,นายสุคนธ์ สวัสดิภิรมย์ แกนนำกลุ่มเกษตรกรชาวสวนยางพาราจังหวัดกระบี่ กล่าวว่า ขอเสนอให้รัฐบาลหยุดจ่ายเงินชดเชยเกษตรกรชาวสวนยางไร่ ละ 1,000 บาท แล้วนำเงินดังกล่าวไปใส่ในระบบการรับซื้อเพื่อส่งออกให้กับพ่อค้าส่งออกที่มีอยู่ 11 ราย โดยเจรจาให้พ่อค้ารับซื้อจากเกษตรกรกิโลกรัมละ 60 บาท จะทำให้ราคายางปรับตัวขึ้น นอกจากนี้ให้หน่วยงานรัฐรับซื้อยางร่วมกันแล้วนำไปสต๊อกไว้รอการขายช่วงที่ยางราคาดี จะทำให้ราคายางสูงขึ้น เป็นการช่วยเหลือทั้งระบบ สำหรับมาตรการให้ความช่วยเหลืออื่น เช่น ให้เกษตรกรกู้เงินมาเสริมสภาพคล่องรายละไม่เกิน 1 แสนบาทนั้น ปัจจุบันเกษตรกรเป็นหนี้ธนาคารเพื่อการเกษตรและสหกรณ์การเกษตร (ธ.ก.ส.) อยู่แล้ว ไม่สามารถกู้ได้ และยังเป็นการสร้างภาระหนี้เพิ่มขึ้นอีก,แกนนำนัดหารือโรงแรมใน กทม.,นายไพรัช เจ้ยชุม ประธานเครือข่ายชาวสวนยางพาราจังหวัดพัทลุง กล่าวว่าช่วงเย็นวันนี้ (10 ธ.ค.) แกนนำคนสำคัญของชาวสวนยางพาราทั่วภาคใต้ นัดหารือกับแกนนำชาวสวนยางทั่วประเทศ ที่โรงแรมแห่งหนึ่งใน กทม. เพื่อสรุปข้อยุติในการเรียกร้องยื่นขอความช่วยเหลือต่อรัฐบาลผ่านนายอำนวย ในวันที่ 12 ธ.ค. การเคลื่อนไหวของแกนนำชาวสวนยางครั้งนี้ จะเป็นการเคลื่อนไหวครั้งสุดท้าย หากการเรียกร้องครั้งนี้ไม่ได้ผลจะมีการนัดชุมนุมใหญ่ใน จ.สุราษฎร์ธานี หรือ จ.นครศรีธรรมราช อย่างแน่นอน,ติดริบบิ้นขาวแสดงเชิงสัญลักษณ์,ผู้สื่อข่าวรายงานว่า ขณะนี้กลุ่มเกษตรกรชาวสวนยางพาราบางกลุ่ม กำลังนัดหมายรณรงค์ติดริบบิ้นในกลุ่มเกษตรกรชาวสวนยางกันอย่างพร้อมเพรียงในเร็วๆนี้ เพื่อเป็นเชิงสัญลักษณ์ว่าขอความเห็นใจจากรัฐบาล ให้ช่วยเหลือชีวิตชาวสวนยางภาคใต้ที่กำลังใกล้จะหมดลมหายใจในเร็ววันนี้,ที่อนุสาวรีย์พระยารัษฎานุประดิษฐ์ จ.ตรัง นายสิงห์สยาม มุกดา แกนนำเกษตรกรชาวสวนยาง พร้อมพวกจำนวนหนึ่ง นำรถติดเครื่องขยายเสียงแห่ไปตามถนนในเขตเทศบาลนครตรังมุ่งไปสี่แยกอันดามัน พูดปราศรัยถึงปัญหาความเดือดร้อนจากราคายางตกต่ำ พร้อมแจกใบปลิวและริบบิ้นขาวเป็นเชิงสัญลักษณ์การแสดงพลังบริสุทธิ์ โดยมีตำรวจและทหาร กอ.รมน.ตรัง เฝ้าดูอยู่ห่างๆ โดยนายสมศักดิ์ ปะริสุทโธ เหมทานนท์ ผวจ.ตรัง นัดแกนนำเข้าพูดคุยอีกครั้งวันที่ 12 ธ.ค.,อำนวย โอดยากดันยางโลละ 80,ที่รัฐสภา นายอำนวย ปะติเส รมช.เกษตรและสหกรณ์ กล่าวว่า ข้อเรียกร้องจากชาวสวนยาง ให้รัฐอุดหนุนราคายางกิโลกรัมละ 80 บาท ว่า รัฐบาลอยากให้ แต่แง่การตลาดไปไม่ได้ ปัจจุบันแม้ ให้กองทุนรักษาเสถียรภาพราคายางเข้าไปรับซื้อ แต่ราคาน้ำมันดิ่งลงทำให้ราคาขึ้นช้าหน่อย กำลังคิดอยู่ว่านอกจากผลักดันราคายางพารากิโลกรัมละ 60 บาท ให้ได้ช่วงปีใหม่ จะเพิ่มการช่วยเหลืออะไร ได้อีก ซึ่งชาวสวนยางยืนยันยังไม่มีชุมนุม เพราะทุกคนเข้าใจตลาดดีว่าปัจจุบันยางสังเคราะห์กำลังไล่ทุบยางของจริงอยู่ เป็นกลไกตลาดปกติ ส่วนการกักตุนที่ทำให้ราคาตกยังไม่มีข้อเท็จจริง แต่ส่งคนไปตรวจสอบแล้ว ส่วนร่าง พ.ร.บ.การยางแห่งประเทศ ไทย ที่อยู่ใน สนช.ยังเดินหน้าต่อ แต่จะเปิดให้ตัวแทนชาวสวนยางเข้ามามีส่วนร่วมแก้ไขในชั้นแปรญัตติ,มาร์ค ชี้ต้องจัดการสต๊อกยาง,ด้านนายอภิสิทธิ์ เวชชาชีวะ หัวหน้าพรรคประชาธิปัตย์ กล่าวว่า อยากให้รัฐบาลทบทวนข้อเสนอที่เป็นประเด็นหลักที่เหมือนยังไม่ชัดเจน การจะทำให้ราคายางพาราขยับขึ้นต้องประกาศให้ชัดว่า จะทำอย่างไรกับยางที่อยู่ในสต๊อก ได้เสนอไปแล้ว ว่าต้องประกาศไปเลยว่าไม่มีการขาย แต่จะเอามาใช้ทำถนน ทำลานกีฬา หรือโครงสร้างพื้นฐานอื่น ถ้าทำตรงนี้จะดึงยางออกจากระบบได้เยอะ ความสำเร็จการผลักดันราคายางในอดีตไม่ได้ใช้โครงการแทรกแซงเท่ากับการบริหารเรื่องของตลาด เพราะเราเป็น 1 ใน 3-4 ผู้ผลิตรายใหญ่ของโลกที่สามารถทำได้ ถ้ามีความชัดเจนยุทธศาสตร์อย่างนี้ อย่างน้อยที่สุดสัญญาณที่ส่งมายังตลาดต้องดีขึ้น,กปปส.–ปชป.แห่โชว์กึ๋นกูรูยาง,ขณะที่นายเอกนัฏ พร้อมพันธุ์ โฆษก กปปส. และนายอรรถวิชช์ สุวรรณภักดี อดีต ส.ส.กทม. พรรคประชาธิปัตย์ แสดงความเห็นลงเฟซบุ๊กเกี่ยวกับการแก้ไขปัญหาราคายางไปในทิศทางเดียวกัน โดยมองว่า ต้องปรับทัศนะผู้นำในการแก้ปัญหาราคา ยาง สิ่งที่คิดว่าปลูกเยอะ ซื้อน้อย ธรรมดาที่ราคาลง ถ้าคิดแบบนี้ก็แพ้ สิ่งที่ต้องทำคือเพิ่มกำลังซื้อ รัฐต้องเอายางพาราไปทำถนน ซึ่งสำนักงบประมาณใส่ สเปกยางพาราผสมยางมะตอยเป็นราคากลางไปแล้วเมื่อเดือน มี.ค.2557 ราคา 380 บาทต่อตาราง เมตร แพงกว่ายางมะตอยธรรมดา 60 บาทต่อตาราง เมตร แต่ทนกว่า การบอกว่าน้ำมันลงทำให้ราคายางถูก ก็ไม่จริง เพราะสัดส่วนยางสังเคราะห์ที่ได้จากน้ำมันดิบกับยางธรรมชาติทดแทนกันไม่ได้ อาทิ ถุงยาง ถุงมือยาง หรือยางล้อรถ สัดส่วนยาง 2 ประเภทนี้แทนกันไม่ได้เต็มร้อย,บิ๊กตู่ ถกสุดยอดอาเซียน–เกาหลี,อีกเรื่องเมื่อเวลา 11.00 น. พล.อ.ประยุทธ์ จันทร์โอชา นายกฯ และหัวหน้า คสช. พร้อมด้วยนางนราพร จันทร์โอชา ภริยา พล.อ.ธนะศักดิ์ ปฏิมาประกร รองนายกรัฐมนตรีและ รมว.ต่างประเทศ นายวิษณุ เครืองาม รองนายกรัฐมนตรี นายอาคม เติมพิทยาไพสิฐ รมช.คมนาคม พล.อ.วิลาศ อรุณศรี เลขาธิการนายกรัฐมนตรี และ พล.ต.วีรชน สุคนธปฏิภาค คณะทำงานด้านการต่างประเทศ เดินทางด้วยเครื่องบินแอร์บัส เอ-310 ของกองทัพอากาศออก เดินทางจากท่าอากาศยานทหาร 2 กองบิน 6 ดอนเมือง โดยไปถึงฐานทัพอากาศยานกิมแฮ เมืองปูซาน สาธารณรัฐเกาหลี เมื่อช่วงค่ำวันเดียวกัน เพื่อ เข้าร่วมประชุมสุดยอดอาเซียน-สาธารณรัฐเกาหลี สมัยพิเศษ ระหว่างวันที่ 10-12 ธ.ค. ซึ่ง พล.อ.ประยุทธ์จะร่วมกล่าวสุนทรพจน์หัวข้อ อนาคต ของเศรษฐกิจโลก และบทบาทของเอเชีย พร้อมชี้แจงแนวโน้มเศรษฐกิจโลก บทบาทเอเชียกับการขับเคลื่อนเศรษฐกิจ ผลักดันอาเซียน-เกาหลี เร่งดำเนินการสาขาที่มีศักยภาพร่วมกัน ชี้แจงนโยบาย มาตรการทางเศรษฐกิจของไทยว่าด้วยการลดอุปสรรคทางการค้า ส่งเสริมความเชื่อมโยงพัฒนาเขตเศรษฐกิจตามแนวชายแดน และเศรษฐกิจดิจิตอล แต่นายกฯไม่ได้ให้สัมภาษณ์แต่อย่างใด,วรชัย รับลูก บิ๊กจิ๋ว ปว.ซ้อน,นายวรชัย เหมะ อดีต ส.ส.สมุทรปราการ พรรคเพื่อไทย และแกนนำ นปช. กล่าวว่า กรณีที่ พล.อ.ชวลิต ยงใจยุทธ อดีตนายกรัฐมนตรี ออกมาเตือน พล.อ.ประยุทธ์ ให้ระวังการปฏิวัติซ้อนนั้น สิ่งที่ พล.อ.ชวลิตพูดมีความเป็นไปได้สูง เพราะมีเงื่อนไขหลายประการนำไปสู่จุดนั้น 1.คือเครือข่าย อำนาจในตอนนี้เห็นชัดเจนว่าไม่เป็นเอกภาพ อาจมีการหักเหลี่ยมกันภายใน 2.เกิดจากปัจจัยการบริหารที่เกิดภาวะข้าวยากหมากแพง ราคาสินค้าเกษตรตกต่ำ วันนี้ชาวสวนยางเตรียมบุกยึดทำเนียบฯ แล้วถ้าไม่ได้ราคาตามที่เขาต้องการ และมีแนวโน้มว่า จะเกิดการประท้วงลักษณะเดียวกัน จากชาวไร่และชาวสวนอื่นๆ 3.เกิดแรงกดดันจากภาคเศรษฐกิจ อุตสาหกรรม ที่วันนี้เจ๊งกันเป็นแถบ จากการคงอยู่ ของกฎอัยการศึก และ 4.แนวทางปฏิรูปที่กำลังทำ กันผิดทิศผิดทาง สัญญาณบอกเหตุคือ เมื่อกระแสเลือกตั้งนายกฯ และ ครม.โดยตรงออกมา ปรากฏว่า หุ้นตกติดๆกันมา 3-4 วันแล้ว,บี้ยกเครื่องทีมเศรษฐกิจอืดอาด,นายสุรพงษ์ โตวิจักษณ์ชัยกุล อดีตรองนายกฯ แกนนำพรรคเพื่อไทย กล่าวว่า ขณะนี้สถานการณ์เศรษฐกิจประเทศน่าเป็นห่วง เกษตรกรชาวนาต่างประสบปัญหาหนี้ครัวเรือนเพิ่มขึ้น เพราะราคาสินค้าเกษตรตกต่ำ ปลูกข้าวนาปรังไม่ได้ ต่างกับรัฐบาล น.ส.ยิ่งลักษณ์ ชินวัตร ที่เคยมีเงินใช้จ่าย พอมาถึงรัฐบาลนี้กลับชักหน้าไม่ถึงหลัง โครงการต่างๆที่รัฐบาลจะทำ ไม่ว่าโครงการน้ำหรือโครงการรถไฟรางคู่ ต่างไม่สามารถช่วยกระตุ้นเศรษฐกิจได้ทันกาล แถมยังตัดสินใจขึ้นเงินเดือนให้ข้าราชการอีก สินค้าอุปโภคบริโภคก็ขึ้นราคาตาม กระทบต่อค่าครองชีพประชาชน สิ่งเหล่านี้เป็นเพียงจุดเริ่มต้น ถ้ายังปล่อยให้รัฐบาลบริหารต่อไป ปัญหาอื่นจะตามมา ดังนั้นถึงเวลาที่นายกฯต้องพิจารณายกเครื่องทีมเศรษฐกิจให้ทำงานรวดเร็วขึ้นก่อน เมื่อถึงเวลา 1 ปีถึงคืนอำนาจให้ประชาชน ต่างประเทศจึงจะให้การยอมรับรัฐบาลที่มาจากการเลือกตั้ง การค้าการลงทุนกับต่างชาติจะดีขึ้น,แม่น้องเกดรำลึกครบรอบ 4 ปี,เมื่อเวลา 10.00 น. ที่วัดปทุมวนาราม นางพะเยาว์ อัคฮาด พร้อมบุตรชายจัดกิจกรรม รำลึกครบรอบ 4 ปี การจากไปของ น.ส.กมลเกด อัคฮาด หรือน้องเกด และผู้เสียชีวิต 6 ศพ ที่เสียชีวิตในเหตุการณ์ขอคืน พื้นที่ โดยมีการนำเสื้อยืดทหารลายพราง มาทำการซักบริเวณใกล้ประตูวัดปทุมฯ พร้อมอ่านคำสั่งศาล ก่อนเจ้าหน้าที่ตำรวจเข้าเชิญตัวมาพูดคุยที่ สน.ปทุมวัน โดยนางพะเยาว์กล่าวว่าไม่ได้มาต้าน คสช. แต่มา เพื่อแสดงให้เห็นว่าไม่เชื่อคำพูดของ พล.อ.ประยุทธ์ เนื่องจากหากมีหลักฐานในคดี 6 ศพวัดปทุมฯจริงต้อง นำออกมาแสดงและต่อสู้คดีในชั้นศาล และต้องการเรียกร้องความเป็นธรรมให้ผู้เป็นเหยื่อ ไม่ทราบว่า การซักผ้าถือเป็นความผิด,ด้าน พ.ต.ท.พนม เชื้อทอง รอง ผกก.สส.สน.ปทุมวัน กล่าวว่า ได้เชิญตัวมาสอบถามจุดประสงค์ ที่ทำกิจกรรม ซึ่งนางพะเยาว์ชี้แจงว่า ทำกิจกรรมเพื่อรำลึกถึงการเสียชีวิตของบุตรสาวและผู้เสียชีวิตที่วัดปทุมฯ และเป็นวันคล้ายวันเกิดของบิดาน้องเกด ด้วย จึงมองว่าไม่ได้เป็นการกระทำที่ฝ่าฝืนกฎหมาย จึงเพียงชี้แจงพร้อมแนะนำให้เรียกร้องต่อรัฐบาล หรือทำเรื่องเสนอต่อหน่วยงานภาครัฐที่เกี่ยวข้อง โดยมีการลงบันทึกประจำวันไว้เท่านั้น ก่อนให้กลับบ้านตามปกติไม่มีการดำเนินคดี,อัด 4 มาตรการ ลุงหมาย ไร้ผล,นายพิชัย นริพทะพันธุ์ อดีต รมว.พลังงาน คณะ ทำงานด้านเศรษฐกิจพรรคเพื่อไทย กล่าวว่า เป็นเรื่อง ที่ดีที่นายสมหมาย ภาษี รมว.คลัง ยอมรับว่าเศรษฐกิจยังย่ำแย่ จึงออก 4 มาตรการกระตุ้นเศรษฐกิจใหม่ มาเสริมมาตรการเดิมที่เหมือนจะไม่ได้ผล แต่เห็น ว่า 4 มาตรการที่ออกมาใหม่มีผลน้อยมาก และแก้ไข ไม่ตรงจุด เหมือนการนำขันตักน้ำไปดับไฟป่าที่กำลังคุโชน แถมยังดับผิดที่จึงไม่น่าจะสามารถกระตุ้นเศรษฐกิจได้ ปัญหาหลักในปัจจุบัน คือการ ขาดเงินรายได้ในระบบ ซึ่งเกิดจากการส่งออก การท่องเที่ยว การลงทุน การบริโภคลดลง ปัจจัยสำคัญ ที่จะกระตุ้นเศรษฐกิจได้คือความมั่นใจจากต่างประเทศ และการกระตุ้นการบริโภค จึงอยากให้กำลังใจรัฐบาลและอยากให้แก้ไขให้ถูกจุด,นศ.รวมตัวจัดกิจกรรมวัน รธน.,ขณะที่กลุ่มนักศึกษาพิทักษ์ประชาธิปไตยมหาวิทยาลัยรามคำแหง และศูนย์กลางนิสิตนักศึกษาแห่งประเทศไทย (ศน.ปท.) จัดกิจกรรม ปล่อยนก ปล่อยอิสรภาพ เนื่องในวันรัฐธรรมนูญ ที่วัดพระศรีรัตนศาสดาราม บางเขน จากนั้นร่วมกันอ่านรัฐธรรมนูญฉบับชั่วคราว 2557 มาตรา 4 เรื่องคุ้มครองศักดิ์ศรีความเป็นมนุษย์ สิทธิ เสรีภาพ และความเสมอภาคของชนชาวไทย และมาตรา 44 ที่ให้อำนาจ หัวหน้า คสช. ครอบคลุมทั้งอำนาจบริหาร นิติบัญญัติ และตุลาการ โดยมีทหารและตำรวจนอกเครื่องแบบเฝ้าติดตามสังเกตการณ์อย่างใกล้ชิด แต่ไม่เข้าจับกุม หลังจากทั้งหมดแยกย้ายกันกลับ มีทหารและตำรวจจัดชุดตามประกบตลอดทั้งวันเพื่อสกัดความเคลื่อนไหวที่จะส่งผลกระทบกับ คสช.,ตัดเค้กประชาธิปไตยแจกทหาร,ช่วงเย็นที่อนุสาวรีย์ประชาธิปไตย ทหารและตำรวจนับร้อยนายสนธิกำลังเข้าควบคุมพื้นที่โดยรอบ เพื่อสกัดกั้นการรวมตัวจัดกิจกรรมทางการเมือง โดยห้ามทุกคนขึ้นบนลานอนุสาวรีย์เด็ดขาด มีเจ้าหน้าที่ทหารในเครื่องแบบพร้อมอาวุธเข้ามาห้ามสื่อมวลชนถ่ายภาพบริเวณลานอนุสาวรีย์และเชิญออกนอกพื้นที่ อ้างว่าให้บันทึกภาพได้เฉพาะรอบนอก หรือบนฟุตปาท ถนนราชดำเนินกลางเท่านั้น ซึ่งมวลชนเสื้อแดงทยอยเดินทางมารวมตัวกันหน้าร้านแมคโดนัลเพิ่มขึ้นเรื่อยๆ จนเวลา 19.00 น. นางพะเยาว์ อัคฮาด พร้อมบุตรชายที่เพิ่งถูกปล่อยตัวจาก สน.ปทุมวัน และคณะราว 10 คน นำเสื่อผืนยาวมาปูหน้าร้านเมธาวลัยศรแดง อ้างว่ามาจัดงานวันเกิด จากนั้นนำอาหารมาทานกันบนถนน จุดเทียนเป่าเค้กวันเกิด แม้เจ้าหน้าที่ทหารประสานเทศกิจ กทม. เข้ามาห้ามก็ไม่เลิก แต่ก็ไม่ได้เข้าไปจับกุม เพราะมีสื่อมวลชนตั้งกล้องรอบันทึกภาพอยู่ กระทั่งเวลา 20.00 น. บรรยากาศเริ่มคึกคักขึ้นเมื่อกลุ่มนางพะเยาว์นำเค้กที่เป็นภาพอนุสาวรีย์ประชาธิปไตย ขึ้นมาตัดแบ่งผู้ที่มาร่วมงาน และยังตัดเค้กชิ้นใหญ่สุดเดินไปมอบให้ พ.ท.พงศฤทธิ์ ภวังค์คะนันท์ ผบ.พัน.ร.ศสร. ที่ควบคุมพื้นที่อยู่ในร้านเมธาวลัยศรแดงด้วย
กมธ.ปฏิรูปกฎหมายฯริบอำนาจ กกต. แจกใบเหลือง-ใบแดงไปให้ศาลยุติธรรม ชี้ชัด มีอำนาจเบ็ดเสร็จสร้างความแตกแยก วุ่นวาย หั่นวาระ ป.ป.ช.เหลือ 6 ปี
ข่าวหน้า1,ริบดาบกกต.,ใบแดง,ใบเหลือง,รัฐสภา,พรเพชร วิชิตชลชัย,เสรี สุวรรณภานนท์,ปฏิรูปการเมือง,ไพบูลย์ นิติตะวัน